ຄະນະໄດ້ເຂົ້າຢ້ຽມຂ່ຳນັບທ່ານ Samdech Kralahom Sar Kheng, ຮອງນາຍົກລັດຖະມົນຕີ, ລັດຖະມົນຕີກະຊວງພາຍໃນ ແລະ ມີການພົບປະກັບທ່ານ Ouch Borith, ລັດຖະມົນຕີກະຊວງການຕ່າງປະເທດ ແລະ ການຮ່ວມມືສາກົນ ກຳປູເຈຍ, ທ່ານຈອມພົນ Sok Phal - ລັດຖະມົນຕີກະຊວງພາຍໃນ, ທ່ານ Khuong Sreng, ເຈົ້າຄອງນະຄອນຫຼວງ ພະນົມເປັນ ແລະ ທ່ານ Var Than, ເຈົ້າແຂວງ Kratie.
ທີ່ການພົບປະ, ທ່ານຮອງລັດຖະມົນຕີ ຟ້າມກວາງຮ້ຽວ ໄດ້ຊົມເຊີຍ ກຳປູເຈຍ ໃນການຈັດຕັ້ງການເລືອກຕັ້ງສະພາເຂດ ຊຸດທີ V ຢ່າງສຳເລັດຜົນ, ບັນດາໝາກຜົນອັນດີງາມທີ່ ກຳປູເຈຍ ບັນລຸໄດ້ໃນການຄວບຄຸມໂລກລະບາດ ໂຄວິດ – 19, ການພັດພະທະນາເສດຖະກິດ - ສັງຄົມ ໃນໄລຍະມໍ່ໆມານີ້ ແລະ ໃນບົດບາດດໍາລົງຕໍາແໜ່ງເປັນປະທານ ອາຊຽນ 2022.
ທ່ານຮອງນາຍົກລັດຖະມົນຕີ ແລະ ການນຳບັນດາກະຊວງ, ຂະແໜງການໄດ້ຕີລາຄາການພົວພັນລະຫວ່າງສອງປະເທດນັບມື້ນັບພັດທະນາຢ່າງເລິກເຊິ່ງ ແລະ ຂອບໃຈພັກ, ລັດ ແລະ ປະຊາຊົນ ຫວຽດນາມ ທີ່ໄດ້ມີການໜູນຊ່ວຍຢ່າງແທດຈິງໃນທຸກຂົງເຂດໃນໄລຍະຜ່ານມາ. ທັງສອງຝ່າຍສະແດງຄວາມຊົມຊື່ນກ່ຽວກັບການພັດທະນາຢ່າງຕັ້ງໜ້າຂອງການພົວພັນລະຫວ່າງສອງປະເທດໃນໄລຍະຜ່ານມາ, ຄວາມໝັ້ນຄົງ, ຄວາມເປັນລະບຽບຮຽບຮ້ອຍຢູ່ເຂດຊາຍແດນໄດ້ຮັບການຮັບປະກັນ, ການຮັກສາການພົບປະ, ການແລກປ່ຽນຄະນະຂັ້ນສູງໄດ້ດຳເນີນເປັນປະຈຳ ແລະ ການຮ່ວມມືດ້ານເສດຖະກິດ, ການແລກປ່ຽນດ້ານການຄ້ານັບມື້ນັບພັດທະນາ.
ທັງສອງຝ່າຍໄດ້ຕີລາຄາສູງຕໍ່ການຈັດຕັ້ງບັນດາກິດຈະກໍາໃນປີມິດຕະພາບ ຫວຽດນາມ - ກຳປູເຈຍ 2022 ເນື່ອງໃນໂອກາດສະເຫຼີມສະຫຼອງ 55 ປີແຫ່ງວັນສ້າງຕັ້ງການພົວພັນທາງການທູດ (24 ມິຖຸນາ 1967-2022), ໃນນັ້ນມີພິທີສະເຫຼີມສະຫຼອງ 45 ປີແຫ່ງ “ເສັ້ນທາງໂຄ່ນລົ້ມລະບອບດັບສູນເຊື້ອຊາດ Pol Pot” ຂອງທ່ານນາຍົກລັດຖະມົນຕີ Hun Sen ທີ່ເຂດຊາຍແດນແຂວງ ບີງເຟືອກ ແລະ ແຂວງ Tbaung Khmum ໃນວັນທີ 20 ມິຖຸນານີ້ ແລະ ພິທີສະເຫຼີມສະຫຼອງ 55 ປີແຫ່ງວັນສ້າງຕັ້ງການພົວພັນທາງການທູດທີ່ສຳຄັນຢູ່ ຮ່າໂນ້ຍ ໃນວັນທີ 24 ມິຖຸນາ; ໄດ້ເຫັນດີເປັນເອກະພາບວ່າ ບັນດາກິດຈະກໍາດັ່ງກ່າວຈະປະກອບສ່ວນເຂົ້າໃນການຊ່ວຍປະຊາຊົນສອງປະເທດ, ໂດຍສະເພາະແມ່ນຄົນລຸ້ນໜຸ່ມໃຫ້ມີຄວາມຮັບຮູ້ຢ່າງຖືກຕ້ອງກ່ຽວກັບປະຫວັດສາດຂອງການພົວພັນສອງປະເທດ ເພື່ອມີຄວາມຮັບຜິດຊອບກວ່າອີກໃນການປົກປັກຮັກສາ ແລະ ການເພີ່ມພູນຄູນສ້າງສາຍພົວພັນມິດຕະພາບອັນດີງາມ.
ບົນຈິດໃຈ “ບ້ານໃກ້ເຮືອນຄຽງທີ່ດີ, ມິດຕະພາບທີ່ເປັນມູນເຊື້ອ, ການຮ່ວມມືຮອບດ້ານ ແລະ ຍືນຍົງຍາວນານ”, ທ່ານຮອງລັດຖະມົນຕີ ຟ້າມກວາງຮ້ຽວ ໄດ້ຂອບໃຈມາຍັງລັດຖະບານພະບໍລົມວົງສານຸວົງ ແລະ ປະຊາຊົນ ກຳປູເຈຍ ທີ່ໄດ້ສ້າງເງື່ອນໄຂສະດວກໃຫ້ແກ່ປະຊາຄົມຊາວ ຫວຽດນາມ ທີ່ທໍາມາຫາກິນ ແລະ ດຳລົງຊີວິດຢ່າງໝັ້ນຄົງຢູ່ ກຳປູເຈຍ ແລະ ສະເໜີການນຳ ກຳປູເຈຍ ສືບຕໍ່ໃຫ້ຄວາມສົນໃຈໃນການແກ້ໄຂບາງບັນຫາທີ່ກ່ຽວຂ້ອງກັບຄົນເຊື້ອຊາດຫວຽດນາມ.
ທ່ານຮອງລັດຖະມົນຕີ ຟ້າມກວາງຮ້ຽວ ປາດຖະໜາວ່າ ຝ່າຍ ກຳປູເຈຍ, ພິເສດແມ່ນອຳນາດການປົກຄອງທ້ອງຖິ່ນທຸກຂັ້ນ, ໂດຍຜ່ານບັນດາສະມາຄົມຊາວເຜົ່າ ຂະແມ - ຫວຽດນາມ ສົມທົບກັບບັນດາອົງການຕົວແທນ ຫວຽດນາມ ເພື່ອຍົກສູງການໂຄສະນາໃຫ້ຄົນເຊື້ອຊາດຫວຽດນາມ ຕ້ອງປະຕິບັດຖືກຕາມກົດໝາຍ, ແນວທາງ, ນະໂຍບາຍຂອງ ກຳປູເຈຍ, ພິເສດບັນດາເນື້ອໃນທີ່ກ່ຽວຂ້ອງກັບການຂຶ້ນທະບຽນ, ການຕໍ່ອາຍຸບັດຄົນຕ່າງດ້າວ ແລະ ນະໂຍບາຍຍົກຍ້າຍປະຊາຊົນອອກຈາກເຂດທະເລສາບ.
ກ່ຽວກັບບັນຫາເອກະສານນິຕິກຳ, ທ່ານຮອງລັດຖະມົນຕີ ສະເໜີໃຫ້ຝ່າຍ ກຳປູເຈຍ ເລັ່ງການອອກບັດຄົນຕ່າງດ້າວ, ເລັ່ງການຜັນຂະຫຍາຍໃນການອອກເອກະສານສໍາມະໂນຄົວຕາມການກໍານົດ, ການປະກາດໃຊ້ຂໍ້ກໍານົດກ່ຽວກັບສິດ ແລະ ພັນທະຂອງຄົນຕ່າງດ້າວ ແລະ ການແກ້ໄຂບາງບັນຫາທີ່ຫຍຸ້ງຍາກໃນການຍົກສູງຖານະດ້ານນິຕິກຳຂອງຊາວ ຫວຽດນາມ ບົນພື້ນຖານຂໍ້ກໍານົດກົດໝາຍຂອງ ກຳປູເຈຍ, ໂດຍໃຫ້ສອດຄ່ອງກັບທໍານຽມ ແລະ ກົດໝາຍສາກົນ ກໍຄືສອດຄ່ອງກັບຊີວິດຈິງ.
ກ່ຽວກັບການຍົກຍ້າຍ ແລະ ການຕັ້ງຖິ່ນຖານຄືນໃໝ່ໃຫ້ປະຊາຊົນ, ໃນນັ້ນມີຄົນເຊື້ອຊາດ ຫວຽດນາມ ຢູ່ເຂດທະເລສາບ, ຝ່າຍ ກຳປູເຈຍ ແລະ ບັນດາອົງການທີ່ກ່ຽວຂ້ອງຈະຜັນຂະຫຍາຍຕາມບັນດາຂັ້ນຕອນໃຫ້ເໝາະສົມ, ເພື່ອແກ້ໄຂບັນດາຂໍ້ຄົງຄ້າງທິ່ເກີດຂຶ້ນໃຫ້ປະຊາຊົນ ໄດ້ຮັບການຮັບປະກັນພື້ນຖານໂຄງລ່າງ ແລະ ການບໍລິການສາທາລະນະໂດຍພື້ນຖານ, ຊ່ວຍໃຫ້ປະຊາຊົນມີການກໍານົດທິດທາງອາຊີບໃຫ້ເໝາະສົມ ເພື່ອເຮັດໃຫ້ຊີວິດການເປັນຢູ່ເປັນປົກກະຕິໂດຍໄວ. ຝ່າຍ ກຳປູເຈຍ ກໍປາດຖະໜາວ່າ ຝ່າຍ ຫວຽດນາມ ຈະມີບັນດາການໜູນຊ່ວຍໃນການປ່ຽນວຽກເຮັດງານທຳໃຫ້ແກ່ຜູ້ທີ່ຖືກຍົກຍ້າຍ, ພິເສດແມ່ນການຖ່າຍທອດເຕັກໂນໂລຢີຂອງການລ້ຽງສິນໃນນ້ຳ.
ຫອມມາລາ